9. dan, 26.siječnja 2017.

## O ODNOSIMA PREMA DRUGIMA

**Iz spisa sv. Anđele**: „Više ćete postići nježnošću i ljubaznošću, negoli ljutnjom i oštrim ukorima, koji se imaju upotrijebiti samo kad je potrebno, ali i tada na svom mjestu i u svoje vrijeme, zavisno o osobama…“ (2. Spomen, 3.-5.)

………………………

Sveto pismo traži od nas da ljubimo „svoga bližnjega“ kao samoga sebe. Bližnji je čovjek s kojim upravo imamo posla. Velik je zahtjev kao sebe ljubiti nekoga koga smo slučajno sreli ili s kim govorimo. Taj „bližnji“ je u stvari beskonačno daleko. On mi je nepoznat, tuđ, problematičan. A ljubiti, svakako, uključuje blizinu. Tko želi ljubiti ljude, u čiju je dvoličnost i samoljublje uvjeren, mora ih bolje upoznati. Mora poći s površine njihove dvoličnosti u dubinu. Mora ih razumjeti.

To nije jednostavno kao upoznati stvar ili prihvatiti riječ, nego mnogo teže. S ljudima treba živjeti, treba ih gledati, slušati, naslućivati njihove misli i u njih se uživljavati i tražiti podlogu na kojoj stvarno počiva njihov život.

Nije nam stalo do toga da ljude samo upoznamo pa ni do toga da ih prozremo, nego da sebi razjasnimo kako s njima postupamo, ili kako mimo njih živimo. Razmišljati o ljudima, početak je upoznavanja sebe. Razumijevati ljude, početak je ljubavi. Moći postupati sa svakim bez ograničenja, znak je koliko smo se oslobodili sebe. Tko želi za druge ljude moliti, mora s njima živjeti.

**Promisli:**

Kako ja doživljavam ljude oko sebe? Jesu li mi teret? Jesu li mi „teški“? Trudim li se da ih razumijem? Pitam li ih za njihove brige? Želim li ih razumjeti i zavoljeti, zavoljeti onako kako ih Stvoritelj voli?

**Molitva:**

Gospodine, imam odveć posla i sa samim sobom, a ti mi kažeš da moram pokazivati prijateljstvo svim ljudima.

Mučim se i sa svojom vlastitom sudbinom, jedva izađem na kraj sa svojim poslom; čovjek sam koji mora nadvladati sebe prije nego progovori drugome.

A ti tražiš da mislim na sve: na susjeda pokraj sebe i na stanovnike ovoga grada. Na kolege i prijatelje, na konkurente i na mnoge neznance. Ti tražiš da ne smatram sebe boljim od njih, da budem blag s njihovim pogreškama i da vidim njihovu nevolju.

Svi oni su sazdani na tvoju sliku. Daj mi da im budem prijatelj.

Amen.